- लखनऊ के गौरव निगम को ‘कातिल कौन’ खामियों का पुलंदा लगा । उन्होंने अपनी मेल के जरिये खामियों के खाते में दो चार छ नहीं तेंतीस - रिपीट थर्टी थ्री - खामियां दर्ज कीं । यानी चावल बीने तो कंकड़ ही कंकड़ मिले, चावल का एक दाना भी कहीं दिखाई न दिया । तेंतीस खामियों का विवरण ही पढना मेरे पर भारी गुजरा, उन को यहां उद्धृत करना तो बाकायदा सजावार काम होगा । एकाध को छोड़कर मैं उन की निकाली किसी खामी से सहमत नहीं - मैं क्या, भेजे में मगज रखने वाला कोई भी सहमत नहीं होगा । हर आपत्ति का उत्तर लिखने बैठूं तो लघु उपन्यास जितना मैटर लिखना पड़ेगा जो कि मुझे मंजूर नहीं । निगम साहब का क्या है, उन पर तो कोई खपत सवार जान पड़ती है, उपन्यास को एक बार और पढ़ेंगे तो खामियों का स्कोर डबल कर देंगे । हैरानी है कि इतना गलत, नाजायज खामियों से लबरेज उपन्यास लिखने वाले का मुरीद - जो कि वो कहते हैं कि हैं - हो सकता है !